सोमालियाई लुटेरों के चंगुल से छूटे जहाज का ईंधन खत्म  
सोमालियाई लुटेरों के कब्जे से छुड़ाए गए 6 भारतीयों सहित 22 चालक दल सदस्यों को लेकर लौट रहे एमवी स्वेज का ईंधन खत्म हो गया है।
सोमालियाई लुटेरों द्वारा मुक्त किए गए छह भारतीयों सहित 22 चालक दल सदस्यों को लेकर लौट रहे मिस्र के मालवाहक पोत एमवी स्वेज का रास्ते में ही समुद्र के बीचोंबीच ईंधन खत्म हो गया है। अब यह पोत ओमान में अटका हुआ है।  भारतीय नौवहन निदेशालय (डीजीएस) की ओर से शनिवार को बताया गया कि पोत ओमान में सालाला बंदरगाह के रास्ते पर था और वह शनिवार को किसी भी समय वहां पहुंच जाएगा। वैसे यह नहीं बताया गया कि पोत अभी किस स्थान पर है या वह बंदरगाह से कितने समुद्री मील की दूरी पर है। ईंधन की कमी के चलते यह पोत वहीं फंस गया है। पोत के प्रतिनिधियों की ओर से डीजीएस से करीब 15 टन ईंधन की आपूर्ति करने के लिए अनुरोध किया गया है, ताकि यह यात्रा पूरी हो सके।  डीजीएस का कहना है, वैसे प्रतिकूल मौसम के चलते समुद्र के बीचोंबीच पोत में ईंधन भर पाना संभव नहीं है। डीजीएस ने पोत के आसपास ही एक आपातकालीन पोत पहुंचाने की कोशिश की, लेकिन उनके प्रयास सफल नहीं हो सके।  अब डीजीएस ने पोत के प्रतिनिधियों को सलाह दी है कि वे सालाला बंदरगाह से एक आपातकालीन पोत मंगाएं और एमवी स्वेज को रस्सों की सहायता से खींचकर बंदरगाह पर ले जाएं। पोत का सोमालियाई लुटेरों ने अपहरण कर लिया था और इसे 10 महीने बाद मुक्त किया गया।  इस पर अलग-अलग देशों के 22 चालक दल सदस्य सवार हैं। इनमें से छह भारतीय, 11 मिस्र के, चार पाकिस्तानी और एक श्रीलंकाई सदस्य है। ऐसा अनुमान है कि वे पहले सालाला में उतरेंगे और फिर वहां से मस्कट जाएंगे और वहां से अपने-अपने देशों के लिए उड़ान भरेंगे।